Unser frûntlich gruos vor, lieben getrûwen. Uns hant ernstlich fûrbracht unser gemeinen vischer unser stat, wie das
die ûwren vischer, ob und indwendig ûwer stat, das wasser mit netzen ûberschlachen in semlicher mass,
das kein visch, weder clein noch gross, eschen, barben noch ander visch, uff dem sew, in die Ar nit gan
moegent, sunder ouch mit rûgstalen in dem graben ûber ziechen, anders, denn von alterhar ist gewonlich
gesin. Nu haben wir ûch vor ziten noch mer darumb verschriben und ist doch nit verschaffet versechen worden.
Harumb ist aber unser gantze meynung, das ir mit den benempten ûwren vischeren merclich verschaffent,
das sie von semlichen dingen lassen in soelicher wis, das die visch iren strich moegen haben und nit
mit stallen, netzen und andrem gezûg ûber alti harkòmenheit gehindret, ouch die rûggstal im graben
und nid der statt uffgebrochen werden, das sich unsere gemeinen vischer ab ûch den ûwren nit zeclagend
haben. Das wer uns von uch wol zuo dangk. Beschech aber das nit, so haben wir ein entsetzen da
moechti me red die ûch villicht noch den vischeren nit koemlichen weri, dem moegent ir nachgedenken.
Datum ipsa die Valentini anno domini etc. CCCC XXX etc.
Schultheiss und rat
zû Bern